AOT พุ่งสวนตลาด หลังยืนยันคลังยังไม่ขายหุ้นทิ้งแน่นอน
AOT พุ่งสวนตลาด หลังยืนยันคลังยังไม่ขายหุ้นทิ้งแน่นอน ทั้งนี้ ณ เวลา 11.14 น.อยู่ที่ 296.00 บาท บวก 4.00 หรือ 1.37% มูลค่าการซื้อขาย 220.131 ล้านบาท
27 พ.ค. 2558

ผู้สื่อข่าวรายงานว่า ราคาหุ้น บริษัท ท่าอากาศยานไทย จำกัด (มหาชน) หรือ AOT ณ เวลา 11.14 น.อยู่ที่ 296.00 บาท บวก 4.00 หรือ 1.37% มูลค่าการซื้อขาย 220.131 ล้านบาท โดยเปิดตลาดที่ 292 บาท ระหว่างวันปรับตัวขึ้นแตะระดับสูงสุดที่ 297 บาท และปรับตัวแตะระดับต่ำสุดที่ 290 บาท

โดยราคาหุ้นที่มีการปรับตัวขึ้น เนื่องจากเช้าวันนี้นายประสงค์ พูนธเนศ ประธานกรรมการ บริษัท ท่าอากาศยานไทย จำกัด (มหาชน) หรือ AOT เปิดเผยว่า ตามที่ปรากฎเป็นข่าวว่ากระทรวงการคลังอยู่ระหว่างการพิจารณาออกกฎหมายพิเศษเพื่อล้างหนี้ ซึ่งแนวทางหนึ่งคือการเตรียมพิจารณาขายหุ้นบางส่วนที่กระทรวงการคลังถือหุ้นอยู่ในบริษัทที่เป็นรัฐวิสาหกิจนั้น
สำหรับ ทอท.มีกระทรวงการคลังถือหุ้นอยู่ 70% นั้น ตามเรื่องนี้ ตนได้สอบถามสำนักงานคณะกรรมการนโยบายรัฐวิสาหกิจ(สคร.)แล้ว ได้รับทราบข้อเท็จจริงว่า กระทรวงการคลังไม่มีนโยบายขายหุ้น ทอท. เนื่องจากกิจการของ ทอท.เป็นกิจการเกี่ยวกับสาธารณูปโภคและความมั่นคงที่รัฐจะต้องให้การดูแล ประกอบกับหุ้น ทอท. มีผลประกอบการที่ดีและมีการจ่ายเงินปันผลให้กับกระทรวงการคลังมาโดยตลอด
ทั้งนี้ คณะกรรมการ ทอท.และฝ่ายบริหาร ทอท.กำลังร่วมกันทำงานอย่างหนักเพื่อพัฒนาโครงการขยายและเพิ่มขีดความสามารถของท่าอากาศยานต่างๆที่อยู่ในความรับผิดชอบ เพื่อรองรับการเจริญเติบโตของธุรกิจการท่องเที่ยวที่เพิ่มสูงขึ้นอยูในขณะนี้ และมีแนวโน้มว่าจะสูงเพิ่มขึ้นอย่างต่อเนื่องอันเนื่องมาจากการเปิดเสรีประชาคมเศรษฐกิจอาเซียน(AEC)ในปี 2559 นี้ด้วย